
Z á p i s
zo zasadnutia finančnej komisie konaného dňa 21. septembra 2026
 so začiatkom o 15.00 hod.
Prítomní:
Ing. Danka Kiráľová, Hilda Ginisová, Ing. Ján Antal, Ing. Juraj Remeň, Jolana Macháčková, Ing. Eva Balciarová, Roman Moncoľ, Mária Zdechovanová
Ďalší prítomní: Ing. Michaela Hroncová, Ing. Michal Vacula, Mgr. Diana Vojenčiaková, Ing. Michaela Migaľová, Mgr. Jana Sýkorová, Mgr. Katarína Bálintová, Ing. Miroslav Porubiak, Ing. Katarína Trnavská 
Ospravedlnení: ----
Predsedníčka finančnej komisie Ing. Danka Kiráľová privítala prítomných a konštatovala, že na rokovaní je prítomných 8 členov komisie, čím je zasadnutie uznášaniaschopné. 
Oboznámila prítomných s navrhovaným programom: 
1. Plnenie uznesení z predchádzajúceho zasadnutia finančnej komisie
2. Monitorovacia správa plnenia programového rozpočtu za I. polrok 2026

3. Prehodnotenie výšky nájmov, poplatkov podľa VZN č. 146/2019 a iných poplatkov mesta Hnúšťa 

4. Výsledky hospodárenia MsKS za 1. polrok 2026

5. Vyúčtovanie Dní mesta 2026
6. Rôzne – žiadosť ZŠ Klokočova o financovanie montáže fotovoltického systému

·  Prehodnotenie rozpočtu mesta na r. 2026, návrh na zmenu rozpočtu

· Prehodnotenie žiadostí o predaj/ kúpu majetku

Ing. Kiráľová navrhla presunúť bod 4  a 6 za bod 1, bod 3 vypustiť z rokovania a presunúť na rokovanie komisie spojené s návrhom rozpočtu na r. 2027. Takýto návrh bol jednohlasne schválený.

K bodu 1 / 
Plnenie uznesení zo zasadnutia finančnej komisie zo dňa 11. 8. 2026
Ing. Kiráľová informovala o plnení uznesení z predchádzajúceho zasadnutia. 
MsBP - správa MsBP bola konateľkou predložená v súlade s požiadavkami, rozpočet nákladov na r. 2026 bol náležite odôvodnený s tým, že v ďalšom roku za zabezpečí úspora nákladov v rozsahu jedného pracovného miesta a zabezpečí sa vyrovnaný hospodársky výsledok. Zároveň súhlasí s návrhom MsBP a dozornej rady k vyvložkovaniu komínov, podľa ktorého sa nájomcovia budú podieľať na súvisiacich nákladoch v rozsahu jednej polovice formou splátok rozdelených na 12 kalendárnych mesiacov. S navrhnutým zvýšením nájmu komisia súhlasí, pričom tento nájom musí pokrývať náklady súvisiace s užívaním bytu vrátane plánovaných opráv. V prípade neplatičov komisia navrhuje nepredĺžiť ďalej platnosť nájomných zmlúv. 

Oddelenie služieb MsÚ – kalkulačné listy boli na rokovanie predložené, správnosť zostavenia kalkulácie je potrebné prekonzultovať s hlavnou kontrolórkou mesta a na základe kalkulácií spracovať cenník a predložiť ho na schválenie mestskému zastupiteľstvu. Zároveň je potrebné odôvodniť a aktualizovať podiel správnej a výrobnej réžie, ako ich aj aktualizovať vždy k 31.3. podľa záverov predchádzajúcich rokovaní finančnej komisie a upraviť kalkuláciu nákladov na vysokozdvižnú plošinu, kde je aktuálne zohľadnené aj nájomné.
Oddelenie ekonomiky a financovania MsÚ – nájomca domu smútku zdokladoval náklady súvisiace s rekonštrukciou priestorov domu smútku, pričom predmetom skúmania finančnej komisie neboli všetky náležitosti, ktoré majú doklady spĺňať z účtovného a daňového hľadiska. J. Macháčková namietala vysoké ceny niektorých položiek faktúr za interiérové vybavenie. Ing. Kiráľová žiada po spracovaní správy z kontroly hlavnej kontrolórky a posúdení predložených dokladov spracovať návrh dodatku k nájomnej zmluve, kde bude stanovená výška nájmu pre iných poskytovateľov pohrebných služieb v tom prípade, že nebude musieť mesto pristúpiť k iným záverom – podľa správy z kontroly hlavnej kontrolórky.
Služby mesta Hnúšťa – konateľ SMH predložil aktuálny stav záväzkov spoločnosti, na ktoré nemá disponibilné finančné prostriedky na ich úhradu, s rozdelením na záväzky, ktoré navrhuje kapitalizovať a ktoré žiada dofinancovať formou dotácie. Vzhľadom na administratívnu náročnosť kapitalizácie pohľadávok komisia odporúča záväzky voči mestu odpustiť s náležitým odôvodnením v zmysle Zásad hospodárenia a bez vplyvu na hospodársky výsledok a ostatné záväzky dofinancovať formou dotácie prostredníctvom rozpočtového opatrenia.
Požiadavka na riaditeľku MŠ Klokočova k dofinancovaniu mzdových výdavkov je v riešení a bude predložená po spracovaní všetkých podkladov. Odporúčania mestskému zastupiteľstvu boli schválené.
Finančná komisia berie na vedomie informáciu o plnení požiadaviek z predchádzajúceho zasadnutia finančnej komisie.

Finančná komisia zároveň súhlasí:
- s návrhom MsBP a dozornej rady k vyvložkovaniu komínov, podľa ktorého sa nájomcovia budú podieľať na súvisiacich nákladoch v rozsahu jednej polovice formou splátok rozdelených na 12 kalendárnych mesiacov
- s navrhnutým zvýšením nájmu, pričom tento nájom musí pokrývať náklady súvisiace s užívaním bytu vrátane plánovaných opráv, v prípade neplatičov navrhuje nepredĺžiť ďalej platnosť nájomných zmlúv 
Finančná komisia zároveň odporúča mestskému zastupiteľstvu:
· schváliť odpustenie pohľadávok voči SMH, s.r.o. a dofinancovanie spoločnosti na zabezpečenie úhrady existujúcich záväzkov podľa žiadosti SMH, s.r.o.

Finančná komisia zároveň žiada:

· Oddelenie služieb MsÚ prekonzultovať správnosť zostavenia kalkulácie s hlavnou kontrolórkou mesta a na základe kalkulácií spracovať cenník a predložiť ho na schválenie mestskému zastupiteľstvu, zároveň odôvodniť a aktualizovať podiel správnej a výrobnej réžie ako aj ich aktualizovať k 31.3. podľa záverov predchádzajúcich rokovaní finančnej komisie a upraviť kalkuláciu nákladov na vysokozdvižnú plošinu

· Oddelenie výstavby MsÚ - po spracovaní správy z kontroly hlavnej kontrolórky a posúdení predložených dokladov o vykonaných opravách Domu smútku spracovať návrh dodatku k nájomnej zmluve na Dom smútku, kde bude stanovená výška nájmu pre iných poskytovateľov pohrebných služieb, v prípade že nebude musieť mesto pristúpiť k iným záverom – podľa správy z kontroly hlavnej kontrolórky.
K bodu 2 / 
Výsledky hospodárenia MsKS za 1. polrok 2026
Mgr. Vojenčiaková informovala o predloženej správe o činnosti MsKS za 1. polrok 2026 vrátane prehľadu hospodárenia, podľa ktorého je strata za uvedené obdobie vykázaná vo výške 5 307 € aj napriek vysokému percentuálnemu plneniu vlastných príjmov, ktoré už v prvom polroku dosiahli úroveň celoročného rozpočtu. Dôvodom vykázania straty sú najmä zvýšené výdavky na energie súvisiace najmä s rekonštrukciou amfiteátra v predchádzajúcom období, rastom výdavkov na odmeny na základe dohôd z mimopracovného pomeru  a nedostatočným krytím výdavkov na Dni mesta, ktoré žiada dofinancovať zo strany mesta vo výške 1 147,75 €. 

H. Ginisová ocenila dosiahnutie vysokej miery vlastných príjmov, nakoľko pripomienkovala ich nenaplnenie za predchádzajúce obdobie.

Ing. Kiráľová ocenila prehľadné spracovanie predloženej správy, odporučila dofinancovať stratu z organizovania Dní mesta prostredníctvom aktuálnej rozpočtovej zmeny a do konca roka vyrovnať záporný hospodársky výsledok.  
 Finančná komisia berie na vedomie Správu o činnosti MsKS za 1. polrok 2026. Zároveň odporúča mestskému zastupiteľstvu schváliť dofinancovanie výdavkov na Dni mesta vo výške 1 147,75 € prostredníctvom aktuálnej rozpočtovej zmeny.

K bodu 3 / 
Rôzne

· Žiadosť ZŠ Klokočova o financovanie fotovoltického systému

Mgr. Sýkorová a Ing. Vacula informovali o možnostiach a výhodách budovania fotovoltického systému na streche ZŠ Klokočova, k čomu Ing. Vacula predložil dôvodovú správu v rámci návrhu na rozpočtovú zmenu. Tento systém by bol prínosom hlavne pri zabezpečení klimatizácie priestorov školy, ale aj pre úsporu výdavkov za elektrickú energiu školy a niektorých odberných miest mesta Hnúšťa. Pri výkone panelov 50 kW by bola zabezpečená návratnosť za 8 rokov pri životnosti 20 rokov. Výhodou tejto investície je aj 25 kW batéria, ktorá zabezpečí dodávku energie v nočných hodinách. ZŠ pôvodne chcela zabezpečiť financovanie prostredníctvom úveru, pri rozpočtovej organizácii však musí takéto investície financovať zriaďovateľ, preto žiada vedenie mesta o vyčlenenie finančných prostriedkov na tento účel. Schválenie financovania tejto investície prostredníctvom dotácií je málo pravdepodobné. 

Ing. Kiráľová navrhla zahrnúť financovanie týchto výdavkov do pripravovanej zmeny rozpočtu v rozsahu, v akom je možné toto financovanie v rámci rozpočtu zabezpečiť.

· Oddelenie služieb MsÚ – žiadosť o financovanie obstarania motorového vozidla a prehodnotenie stavu zamestnancov
Mgr. Bálintová informovala o potrebe obstarania nového úžitkového motorového vozidla pre Oddelenie služieb, nakoľko v súčasnosti každodenne používané vozidlo je opotrebované a nespĺňa parametre potrebné na jeho užívanie. Financovanie navrhuje formou leasingu, pričom akontácia by bola splatená z príjmov z predaja vozidla na zvoz odpadu.

Ing. Kiráľová upozornila, že je potrebné splniť podmienky pre obstaranie majetku ( 3 ponuky, súťaž) a doplniť žiadosť o celkovú cenu vozidla a leasingové podmienky v termíne do 25. 9. 2026.

Ing. Trnavská upozornila, že na schvaľovanie rozpočtu na r. 2027 sa pravdepodobne budú vzťahovať podmienky dlhovej brzdy, ktoré značne obmedzujú čerpanie finančných prostriedkov a v prípade leasingových splátok je potrebné počítať s vyčlenením výdavkov na tento účel v súlade so sprísnenými rozpočtovými podmienkami aj na ďalšie roky a rastom zadĺženosti mesta.
Ing. Kiráľová informovala, že predsedníčka komisie KOVP urgovala riešenie požiadavky na zvýšenie stavu Oddelenia služieb o dvoch zamestnancov. Na júnovom zasadnutí mestského zastupiteľstva boli poslanci informovaní prednostkou MsÚ, že vedúca Oddelenia služieb pripraví relevantný podklad a vyhodnotenie využiteľnosti aktuálneho stavu zamestnancov k požiadavke navýšenia stavu oddelenia o minimálne dvoch zamestnancov. Finančnej komisii doposiaľ nebola doručená žiadna správa, ktorá by bola podkladom na prerokovanie tejto problematiky. Zároveň však upozornila na skutočnosť o probléme užívania alkoholu niektorými zamestnancami Oddelenia služieb počas pracovnej doby. Na tento problém sa viackrát upozorňovalo aj v predchádzajúcich obdobiach, teraz však má vlastnú skúsenosť z návštevy v športovej hale v letných mesiacoch, na ktorú musí upozorniť a žiada, aby nadriadení zamestnanci túto situáciu okamžite riešili.
J. Macháčková tiež upozornila na neporiadok na verejných priestranstvách na IBV, dlhodobo neuprataný štrk na chodníkoch, neuprataná verejná zeleň. 
· Návrh na zmenu rozpočtu RO č. 4/2026
Ing. Trnavská informovala o potrebe vykonania úprav v rozpočte  kapitálových výdavkov, výdavkov na opravy majetku a výdavkov na energie podľa predloženej dôvodovej správy. Zároveň je potrebné podľa doteraz prerokovaných bodov v tejto rozpočtovej úprave zohľadniť aj dofinancovanie výdavkov na Dni mesta pre MsKS, prevádzkových nákladov SMH, vložkovania komínov MsBP, prípadne obstarania nového úžitkového motorového vozidla pre Oddelenie služieb MsU.
Členovia komisie navrhli vložkovanie komínov financovať z príjmov MsBP za predaj kotolne z predchádzajúceho obdobia, ktoré podliehajú schváleniu mestským zastupiteľstvom. Ostatné spomínané výdavky zahrnúť do návrhu na zmenu rozpočtu podľa možností krytia výdavkov presunom prostriedkov alebo navýšením príjmov napr. z predaja pozemkov.

· Prerokovanie žiadostí na predaj majetku mesta
Ing. Kiráľová informovala, že Komisia investícií a správy majetku predložila na posúdenie žiadosti občanov o odkúpenie majetku mesta z dôvodov hodných osobitného zreteľa. Nakoľko predmetom rokovania finančnej komisie nie je vyjadrovať sa k spôsobu predaja majetku, na požiadanie hlavnou kontrolórkou mesta by sa však komisia mala vyjadriť k cene predávaného majetku, preto pri predaji majetku, kde zastupiteľstvo odsúhlasilo osobitný zreteľ, súhlasí s cenou podľa znaleckého posudku, ktorý už je vypracovaný ( manželia Vojtekovci), k ostatným predajom sa bude vyjadrovať po schválení spôsobu predaja (v súlade so Zásadami hospodárenia)  a predložení znaleckých posudkov. 
Finančná komisia berie na vedomie žiadosť ZŠ Klokočova o financovanie fotovoltického systému, žiadosť Oddelenia služieb MsU o financovanie obstarania motorového vozidla, návrh na zmenu rozpočtu RO č. 4/2026 a žiadosti občanov o odkúpenie majetku mesta.
Finančná komisia zároveň žiada:

· Oddelenie ekonomiky a financovania MsÚ zahrnúť financovanie fotovoltického systému ZŠ Klokočova, obstarania motorového vozidla pre Oddelenie služieb (po splnení podmienok), dofinancovanie výdavkov na Dni mesta pre MsKS a prevádzkových nákladov SMH do pripravovanej zmeny rozpočtu spôsobom a v rozsahu, v akom je možné toto financovanie v rámci rozpočtu zabezpečiť 
· Oddelenie služieb MsÚ o doplnenie žiadosti o kúpu motorového vozidla o 3 ponuky a leasingové podmienky v termíne do 25. 9. 2026
· Oddelenie služieb MsÚ o okamžité riešenie problému užívania alkoholických nápojov na pracovisku
· konateľku MsBP pripraviť návrh na uznesenie MsZ pre financovanie výdavkov na vložkovanie komínov z príjmov MsBP za predaj kotolne z predchádzajúceho obdobia a zabezpečenie ich splácania zo strany nájomcov vo výške 50 % preukázaných výdavkov počas 12 mesiacov bezprostredne nasledujúcich po vykonaní týchto prác
Finančná komisia zároveň odporúča mestskému zastupiteľstvu:

· schváliť financovanie výdavkov na vložkovanie komínov z príjmov MsBP za predaj kotolne z predchádzajúceho obdobia a zabezpečenie ich splácania zo strany nájomcov vo výške 50 % preukázaných výdavkov počas 12 mesiacov bezprostredne nasledujúcich po vykonaní týchto prác
· schváliť zmenu rozpočtu RO č. 4/2026 po úpravách odporučených finančnou komisiou
K bodu 4 / 
Monitorovacia spáva plnenia programového rozpočtu za 1. polrok 2026

Ing. Trnavská informovala o výsledku hospodárenia mesta za 1. polrok 2026. Prebytok rozpočtu je porovnateľný s 1. polrokom 2025. Pre r. 2026 je prognózované nenaplnenie rozpočtovaného výnosu dane z príjmov pre samosprávy, preto je potrebné v 2. polroku monitorovať tento hlavný zdroj príjmov mesta. Plnenie príjmovej časti rozpočtu bolo na úrovni 47,9 % a výdavkovej časti na úrovni 39,6 %, v bežnom rozpočte príjmy dosiahli 52,8 % rozpočtu a výdavky 42,9 %. Vlastné prostriedky z predchádzajúcich rokov boli čerpané v rozsahu 42 % rozpočtu. Podnikateľská činnosť nebola z dôvodu straty v predchádzajúcom období vykonávaná. 

R. Moncoľ upozornil na nízku sumu vybraných pokút mestskou políciou a navrhol zefektívniť výber pokút pri prejednávaní priestupkov. 

Po zodpovedaní otázok členov komisie k vypracovanej správe neboli vznesené žiadne pripomienky.

Finančná komisia berie na vedomie monitorovaciu správu plnenia programového rozpočtu mesta za 1. polrok 2026 a žiada náčelníka mestskej polície o zefektívnenie výberu pokút pri prejednávaní priestupkov.
K bodu 5 / 
Vyúčtovanie Dní mesta 2026
Ing. Trnavská informovala o vyhodnotení čerpania finančných prostriedkov rozpočtovaných na Dni mesta 2026. MsKS na tento účel vykázalo schodok vo výške 1 147,75 €, ktoré riaditeľka MsKS žiada dofinancovať najbližšou rozpočtovou zmenou. Na podporu tohto podujatia bola čerpaná aj dotácia BBSK vo výške 2 500 €. Prerokovanie dofinancovania výdavkov MsKS bude predmetom rozpočtového opatrenia.

Členovia komisie takto predložený návrh prerokovali bez pripomienkovania. Zostatok nevyčerpaných prostriedkov mesta na organizovanie Dní mesta bude použitý na dofinancovanie výdavkov MsKS podľa schválenia rozpočtovej zmeny.
Finančná komisia berie na vedomie Vyúčtovanie Dní mesta Hnúšťa za r. 2026.
Ing. Kiráľová po prerokovaní uvedených bodov programu poďakovala všetkým členom komisie za zodpovedný prístup počas celého volebného obdobia a ukončila o 18:30 hod. rokovanie finančnej komisie. 
V Hnúšti dňa 24. 9. 2026
Zapísala: Ing. Katarína Trnavská
  Ing. Danka Kiráľová, MPH







           predsedníčka finančnej komisia
U z n e s e n i e    č. 31/2026
zo zasadnutia finančnej komisie konaného dňa 21. 9. 2026
Finančná komisia
a/ berie na vedomie 

· informáciu o plnení požiadaviek z predchádzajúceho zasadnutia finančnej komisie

· Správu o činnosti MsKS za 1. polrok 2026 

· žiadosť ZŠ Klokočova o financovanie fotovoltického systému
· žiadosť Oddelenia služieb MsU o financovanie obstarania motorového vozidla
· návrh na zmenu rozpočtu RO č. 4/2026 

· žiadosti občanov o odkúpenie majetku mesta

· monitorovaciu správu plnenia programového rozpočtu mesta za 1. polrok 2026
· Vyúčtovanie Dní mesta Hnúšťa za r. 2026

b/  žiada

· konateľku Mestského bytového podniku Hnúšťa
· pripraviť návrh na uznesenie MsZ pre financovanie výdavkov na vložkovanie komínov z príjmov MsBP za predaj kotolne z predchádzajúceho obdobia a zabezpečenie ich splácania zo strany nájomcov vo výške 50 % preukázaných výdavkov počas 12 mesiacov bezprostredne nasledujúcich po vykonaní týchto prác
· Oddelenie služieb MsÚ Hnúšťa
· prekonzultovať správnosť zostavenia kalkulácií s hlavnou kontrolórkou mesta a na základe kalkulácií spracovať cenník a predložiť ho na schválenie mestskému zastupiteľstvu, zároveň odôvodniť a aktualizovať podiel správnej a výrobnej réžie a ich aktualizáciu k 31.3. podľa záverov predchádzajúcich rokovaní finančnej komisie a upraviť kalkuláciu nákladov na vysokozdvižnú plošinu

· o doplnenie žiadosti o kúpu motorového vozidla o 3 ponuky a leasingové podmienky v termíne do 25. 9. 2026

· o okamžité riešenie problému užívania alkoholických nápojov na pracovisku
· Oddelenie výstavby, ŽP a VO MsÚ Hnúšťa
· po spracovaní správy z kontroly hlavnej kontrolórky k Domu smútku a posúdení predložených dokladov o vykonaných opravách Domu smútku spracovať návrh dodatku k nájomnej zmluve na Dom smútku, kde bude stanovená výška nájmu pre iných poskytovateľov pohrebných služieb, v prípade že nebude musieť mesto pristúpiť k iným záverom – podľa správy z kontroly hlavnej kontrolórky
-   Oddelenie ekonomiky a financovania MsÚ Hnúšťa
· zahrnúť financovanie fotovoltického systému ZŠ Klokočova, obstarania motorového vozidla pre Oddelenie služieb (po splnení podmienok), dofinancovanie výdavkov na Dni mesta pre MsKS a prevádzkových nákladov SMH do pripravovanej zmeny rozpočtu spôsobom a v rozsahu, v akom je možné toto financovanie v rámci rozpočtu zabezpečiť 
-   náčelníka Mestskej polície
· o zefektívnenie výberu pokút pri prejednávaní priestupkov

c/  súhlasí

- s návrhom MsBP a dozornej rady k vyvložkovaniu komínov, podľa ktorého sa nájomcovia budú podieľať na nákladoch v rozsahu jednej polovice formou splátok rozdelených na 12 kalendárnych mesiacov

- s navrhnutým zvýšením nájmu MsBP, pričom tento nájom musí pokrývať náklady súvisiace s užívaním bytu vrátane plánovaných opráv, v prípade neplatičov navrhuje komisia nepredĺžiť ďalej platnosť nájomných zmlúv 

d/  odporúča mestskému zastupiteľstvu

· schváliť odpustenie pohľadávok voči SMH, s.r.o. a dofinancovanie spoločnosti na zabezpečenie úhrady existujúcich záväzkov podľa žiadosti SMH, s.r.o.

· schváliť dofinancovanie výdavkov na Dni mesta vo výške 1 147,75 € prostredníctvom aktuálnej rozpočtovej zmeny
· schváliť financovanie výdavkov na vložkovanie komínov z príjmov MsBP za predaj kotolne z predchádzajúceho obdobia a zabezpečenie ich splácania zo strany nájomcov vo výške 50 % preukázaných výdavkov počas 12 mesiacov bezprostredne nasledujúcich po vykonaní týchto prác

· schváliť zmenu rozpočtu RO č. 4/2026 po úpravách odporučených finančnou komisiou

 V Hnúšti 24. 9. 2026





 Ing. Danka Kiráľová, MPH
                                        predsedníčka finančnej komisie
